CELEX: 
Language: el
Date: 2018-01-22 00:00:00
Title: ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση γλυκαντικών σε εκλεκτά αρτοσκευάσματα

ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 22.1.2018
            
            
               για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση γλυκαντικών σε εκλεκτά αρτοσκευάσματα
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων
                  1
               , και ιδίως το άρθρο 10 παράγραφος 3,
            
            
               Έχοντας υπόψη τον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων
                  2
               , και ιδίως το άρθρο 7 παράγραφος 5,
            
            
               Εκτιμώντας τα ακόλουθα:
            
            
               (1)Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο με τα πρόσθετα τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
            
            
               (2)Ο εν λόγω κατάλογος δύναται να επικαιροποιείται σύμφωνα με την ενιαία διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008, είτε με πρωτοβουλία της Επιτροπής είτε ύστερα από αίτηση.
            
            
               (3)Με βάση τις πληροφορίες που παρείχαν τα κράτη μέλη, η Επιτροπή κατέληξε στο συμπέρασμα ότι το παράρτημα ΙΙ του κανονισμού (ΕΚ) αριθ. 1333/2008 θα πρέπει να τροποποιηθεί όσον αφορά τη χρήση των E 950 Ακεσουλφάμη Κ, Ε 951 Ασπαρτάμη, Ε 952 Κυκλαμικό οξύ και τα άλατά του με Na και Ca, Ε 954 σακχαρίνη και τα άλατα της με Na, K και Ca, Ε 955 Σουκραλόζη, Ε 959 Νεοεσπεριδίνη DC, E 961 Νεοτάμη, E 962 Άλας ασπαρτάμης-ακεσουλφάμης και E 969 Αντβαντάμη σε «εκλεκτά αρτοσκευάσματα προοριζόμενα για ειδική διατροφή».
            
            
               (4)Η χρήση γλυκαντικών στα «εκλεκτά αρτοσκευάσματα προοριζόμενα για ειδική διατροφή» είχε επιτραπεί με την οδηγία 94/35/ΕΚ του Ευρωπαϊκού Κοινοβουλίου και του Συμβουλίου
                  3
               . Το τρόφιμο «εκλεκτά αρτοσκευάσματα προοριζόμενα για ειδική διατροφή» κάλυπτε τις «τροφές που προορίζονται για τους πάσχοντες από διαταραχές του μεταβολισμού σακχάρων (διαβητικούς)» που εντάσσονταν στο πεδίο εφαρμογής της οδηγίας 89/398/ΕΟΚ του Συμβουλίου
                  4
               . Η εν λόγω οδηγία παρείχε κοινό ορισμό για τα «τρόφιμα που προορίζονται για ειδική διατροφή» και προέβλεπε ότι θα μπορούσαν να θεσπιστούν ειδικές διατάξεις όσον αφορά «τροφές προοριζόμενες για τους πάσχοντες από διαταραχές του μεταβολισμού σακχάρων (διαβητικοί)», μια κατηγορία τροφίμων που εμπίπτει στον ορισμό των τροφίμων που προορίζονται για ειδική διατροφή.
            
            
               (5)Ωστόσο, όπως κατέληξε η Επιτροπή στην έκθεσή της
                  5
                για τα τρόφιμα για τους διαβητικούς, δεν υπήρχε η επιστημονική βάση για τον καθορισμό ειδικών απαιτήσεων ως προς τη σύνθεση των εν λόγω τροφίμων. Επιπλέον, ο κανονισμός (ΕΕ) αριθ. 609/2013 του Ευρωπαϊκού Κοινοβουλίου και του Συμβουλίου
                  6
                κατάργησε την έννοια «τρόφιμα προοριζόμενα για ειδική διατροφή» συμπεριλαμβανομένης της έννοιας «τροφές προοριζόμενες για τους πάσχοντες από διαταραχές του μεταβολισμού σακχάρων (διαβητικοί)».
            
            
               (6)Συνεπώς, η έγκριση των εν λόγω γλυκαντικών για χρήση σε «εκλεκτά αρτοσκευάσματα προοριζόμενα για ειδική διατροφή» σύμφωνα με το άρθρο 7 στοιχείο γ) του κανονισμού (ΕΚ) αριθ. 1333/2008 δεν δικαιολογείται πλέον και τα εν λόγω προϊόντα δεν θα πρέπει να εξακολουθήσουν να κυκλοφορούν στο εμπόριο.
            
            
               (7)Επιπλέον, η ενιαία εφαρμογή των όρων για την έγκριση της χρήσης των γλυκαντικών θα πρέπει να εξασφαλίζει σαφήνεια και τη σωστή λειτουργία της εσωτερικής αγοράς.
            
            
               (8)Συνεπώς, οι εγγραφές για τα πρόσθετα τροφίμων E 950 Ακεσουλφάμη Κ, Ε 951 Ασπαρτάμη, Ε 952 Κυκλαμικό οξύ και τα άλατά του με Na και Ca, Ε 954 Σακχαρίνη και τα άλατα της με Na, K και Ca, Ε 955 Σουκραλόζη, Ε 959 Νεοεσπεριδίνη DC, E 961 Νεοτάμη, E 962 Άλας ασπαρτάμης-ακεσουλφάμης και E 969 Αντβαντάμη, όσον αφορά τη χρήση «μόνο εκλεκτά αρτοσκευάσματα προοριζόμενα για ειδική διατροφή» στην κατηγορία τροφίμων 07.2 «εκλεκτά αρτοσκευάσματα» θα πρέπει να διαγραφούν. 
            
            
               (9)Συνεπώς, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
            
            
               (10)Για να μπορέσουν οι οικονομικοί φορείς να προσαρμοστούν στους νέους κανόνες είναι σκόπιμο να προβλεφθεί μεταβατική περίοδος κατά την οποία θα μπορούν να κυκλοφορούν στο εμπόριο εκλεκτά αρτοσκευάσματα προοριζόμενα για ειδική διατροφική χρήση που περιέχουν κάποιο από τα εν λόγω γλυκαντικά. 
            
         
         
            
               (11)Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού. 
            
            
               Άρθρο 2
            
            
               Τα εκλεκτά αρτοσκευάσματα για ειδική διατροφική χρήση που περιέχουν E 950 Ακεσουλφάμη Κ, Ε 951 Ασπαρτάμη, Ε 952 Κυκλαμικό οξύ και τα άλατά του με Na και Ca, Ε 954 Σακχαρίνη και τα άλατα της με Na, K και Ca, Ε 955 Σουκραλόζη, Ε 959 Νεοεσπεριδίνη DC, E 961 Νεοτάμη, E 962 Άλας ασπαρτάμης-ακεσουλφάμης και E 969 Αντβαντάμη, τα οποία έχουν διατεθεί νομίμως στο εμπόριο πριν από την έναρξη ισχύος του παρόντος κανονισμού μπορούν να εξακολουθήσουν να κυκλοφορούν έως ότου εξαντληθούν τα αποθέματα.
            
            
               Άρθρο 3
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 22.1.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
               
            
         
         
            
                  
                     (1)
                  
                        ΕΕ L 354 της 31.12.2008, σ. 16.
               
               
                  
                     (2)
                  
                        ΕΕ L 354 της 31.12.2008, σ. 1.
               
               
                  
                     (3)
                  
                        Οδηγία 94/35/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1994, για τα γλυκαντικά που προορίζονται να χρησιμοποιηθούν στα τρόφιμα (ΕΕ L 237 της 10.9.1994, σ. 3).
               
               
                  
                     (4)
                  
                        Οδηγία 89/398/ΕΟΚ του Συμβουλίου, της 3ης Μαΐου 1989, για την προσέγγιση των νομοθεσιών των κρατών μελών σχετικά με τα τρόφιμα που προορίζονται για ειδική διατροφή (OJ L 186 της 30.6.1989, σ. 27).
               
               
                  
                     (5)
                  
                        
                  
                     Έκθεση
                  
                   της Επιτροπής προς το Ευρωπαϊκό Κοινοβούλιο και το Συμβούλιο σχετικά με τις τροφές που προορίζονται για τους πάσχοντες από διαταραχές του μεταβολισμού των υδατανθράκων (διαβητικούς) της 1ης Ιουλίου 2008 [COM(2008) 392 τελικό].
               
               
                  
                     (6)
                  
                        Κανονισμός (ΕΕ) αριθ. 609/2013 του Ευρωπαϊκού Κοινοβουλίου και του Συμβουλίου, της 12ης Ιουνίου 2013, για τα τρόφιμα τα οποία προορίζονται για βρέφη και μικρά παιδιά και για τα τρόφιμα που προορίζονται για ειδικούς ιατρικούς σκοπούς, και ως υποκατάστατα του συνόλου του διαιτολογίου για τον έλεγχο του σωματικού βάρους και για την κατάργηση της οδηγίας 92/52/ΕΟΚ του Συμβουλίου, των οδηγιών της Επιτροπής 96/8/ΕΚ, 1999/21/ΕΚ, 2006/125/ΕΚ και 2006/141/ΕΚ, της οδηγίας 2009/39/ΕΚ του Ευρωπαϊκού Κοινοβουλίου και του Συμβουλίου και των κανονισμών της Επιτροπής (ΕΚ) αριθ. 41/2009 και (ΕΚ) αριθ. 953/2009 (ΕΕ L 181 της 29.6.2013, σ. 35).
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               Το μέρος E του παραρτήματος II του κανονισμού (ΕΚ) αριθ. 1333/2008 τροποποιείται ως εξής: 
            
            
               1.Στην κατηγορία τροφίμων 07.2 «Εκλεκτά αρτοσκευάσματα», οι εγγραφές για τα πρόσθετα τροφίμων  E 950 Ακεσουλφάμη Κ, Ε 951 Ασπαρτάμη, Ε 952 Κυκλαμικό οξύ και τα άλατά του με Na και Ca, Ε 954 Σακχαρίνη και τα άλατα της με Na, K και Ca, Ε 955 Σουκραλόζη, Ε 959 Νεοεσπεριδίνη DC, E 961 Νεοτάμη, E 962 Άλας ασπαρτάμης-ακεσουλφάμης και E 969 Αντβαντάμη, όσον αφορά τη χρήση «μόνο εκλεκτά αρτοσκευάσματα προοριζόμενα για ειδική διατροφή» διαγράφονται.